Vrystaatse verkeersbeampte kritiek ná hy sy vrou, homself skiet | Maroela Media
Vrystaatse verkeersbeampte kritiek ná hy sy vrou, homself skiet
'n Beampte van die Vrystaatse verkeersdepartement in die Gariepdistrik is in 'n kritieke toestand in 'n hospitaal in Bloemfontein nadat hy glo eers sy vrou en toe homself met sy dienspistool in hul huis in die stad geskiet het.
Brig. Motantsi Makhele, woordvoerder van die polisie, sê die 40-jarige beampte en sy 37-jarige vrou het na bewering Maandagaand 'n woordewisseling in hul huis in Pellissier in Bloemfontein gehad.
"Die vrou het glo daarna besluit om haar en hul kinders se klere te pak en by haar ouers te gaan bly," vertel Makhele.
"Haar man het oënskynlik sy dienspistool uitgehaal en eers sy vrou twee keer in die bors geskiet en homself daarna."
Met die polisie se aankoms op die toneel het hulle die beampte met 'n koeëlwond in die kop aangetref. Hy het egter steeds geleef.
"Die beampte is per ambulans na die Rosepark-hospitaal gehaas waar hy tans vir sy lewe veg."
Volgens Makhele was dit die gesin se huishulp wat die polisie van die voorval in kennis gestel het.
Maroela Media het navraag aan die provinsiale verkeersdepartement gerig, maar wag nog vir terugvoer.
Hillary Mophethe, woordvoerder van die Vrystaatse verkeersdepartement, sê die departement is geskok oor die voorval.
"Dit is omtrent 'n hartseer dag vir ons. Ons laat die toepaslike wetstoepassers toe om die saak te hanteer en wag op begrafnisreëlings van die gesin," sê sy.
Verdagtes vas ná moord op Worcester-juwelier
Taxibestuurder in hof ná 'motor-swendelary'
Dis die stress wat almal ervaar
Stres is GEEN verskoning om iemand anders se lewe te neem en sodoende ook die kinders van hulle moeder te ontneem nie. Selfsugtig. NIKS regverdig sy optrede nie.
Ons almal kritiseer so maklik die polisie maar ons het min begrip vir die stresvolle omstandighede waaronder meeste polisie- en metrolede hul daaglikse werk verrig. Hulle is nie super-wesens nie. Almal het ondersteuning en empatie nodig van.hul familie en geliefdes en sommiges kry maar min daarvan by die huis. Resep vir tragedie.